Tshwane skryf miljoene rande se skuld afSolly Msimanga, burgemeester van Tshwane. Foto: http://da-gpl.co.za/ Die multi-party-raad in die DA-geleide Tshwane-munisipaliteit het Maandag gesê hulle het byna R400 miljoen se onverhaalbare skuld van armes afgeskryf. Solly Msimanga, die burgemeester van Tshwane, sê dié besluit is geneem in lyn met sy toewyding ná hy aangestel is om die nood van arm inwoners te verlig en die finansies van Tshwane te stabiliseer. “Die administrasie het by die laaste raadsvergadering besluit om R371 140 786 se onverhaalbare skuld af te skryf vir inwoners reg oor Tshwane wat aanhoudend onder agterstallige munisipale rekeninge gebuk gaan,” het hy gesê. Dit skuld sluit onder meer onbetaalde elektrisiteitsrekeninge, erfbelasting, sanitasie, rommelbestuur sowel as rente en belasting in. Dít is bykomend tot die R754 miljoen onverhaalbare skuld wat die raad ingestem het om vir 12 maande terug te hou hangende moontlike afskrywing. “Die afskryf van die skuld vind plaas op die voorwaarde dat die inwoners wat geaffekteer word nou begin om vir hul maandelikse munisipale dienste te betaal,” het Msimanga gesê. “Dit is ontwerp om inwoners aan te moedig om verantwoordelikheid te neem en om pligsgetroue betalers te word, asook die skuldboek te rehabiliteer.” Hy het gesê 50% van die inwoners se skuld sal afgeskryf word as inwoners hul huidige rekeninge ten volle betaal vir ses maande en die ander 50% as betalings ten volle vir die volgende ses maande betaal word.